Berugte beampte nou Mpumalanga-polisiehoofBethuel Zuma Johannes Phahlane, waarnemende polisiekommissaris, het Maandag die aanstelling van lt.genl. Bethuel Zuma as hoof van die polisie in Mpumalanga, verdedig. “Genl. Zuma is aangekla van roekelose of nalatige bestuur en verwante sake toe hy as provinsiale kommissaris van Gauteng aangestel sou word,” het Phahlane aan verslaggewers in Pretoria gesê. “Hy het egter deur die hofprosesse gegaan en hy is uiteindelik onskuldig bevind op daardie aanklagte.” Genl. Zuma is nie verwant aan pres. Jacob Zuma nie. “Daar het daarna sake aan die lig gekom wat verband hou met ŉ verlore vuurwapen. Genl. Zuma het voor die hof skuldig gepleit op aanklag dat hy sy vuurwapen verloor het. Wat anders moes hy doen? Die vuurwapen was weg en hy het dit aangemeld toe hulle by sy motor ingebreek het. Hy het in Desember ŉ boete in dié verband betaal,” het Phahlane verduidelik. Volgens hom is daardie sake teen Zuma opgelos, en daar is niks wat hom verhoed om die hoogste amp in die polisie in Mpumalanga te beklee nie. “Wat moet hy nog doen? As die hof hom nie skuldig bevind het nie, waarom moet ons nog oor hom praat? Daar is geen kriminele aanklagte teen genl. Zuma nie. Ons het die pos adverteer, en hy het, net soos al die ander aansoekers, aan daardie proses deelgeneem.” Phahlane het gesê Zuma het die sake bekend gemaak toe hy vir die pos in Mpumalanga aansoek gedoen het. “Die paneel was tevrede dat al dié sake behoorlik afgehandel is, en daar was geen rede waarom die paneel dit teen hom moes hou nie.” Volgens Phahlane het Zuma nie destyds, toe hy in Gauteng aangestel sou word, die kriminele aanklagte bekend gemaak nie, omdat hy nie in daardie stadium ŉ aansoeker was nie. “Mens kan dit slegs bekend maak as jy ŉ aansoeker is. In daardie stadium het genl. Zuma nie aansoek gedoen vir die pos nie. Hy het nie ŉ vorm gehad waar hy kon invul: ‘Ek het die volgende sake hangende teen my’ nie. Dit is eintlik onregverdig om steeds te sê hy het versuim om dit bekend te maak.” Zuma, wat die Nkandla-ondersoek gelei het, het tereg gestaan op kriminele aanklagte teen hom nadat hy in Augustus 2014 sy dienspistool onder verdagte omstandighede verloor het. Hy is vroeër as die Gautengse polisiekommissaris aangestel, maar nasionale polisiekommissaris Riah Phiyega het die aanstelling teruggetrek nadat dit aan die lig gekom het dat hy tereg staan op aanklag van dronkbestuur en dwarsboming van die gereg. Die Pietermaritzburgse landdroshof het hom vrygespreek. Lees alle vorige berigte oor Bethuel Zuma op Maroela Media.